b'\n_START_ARTICLE_\nRegele Rom\xc3\xa2niei\n_START_SECTION_\nScurt istoric\n_START_PARAGRAPH_\nStatul Rom\xc3\xa2n s-a numit Principatele Unite Rom\xc3\xa2ne p\xc3\xa2n\xc4\x83 \xc3\xaen 1862, dup\xc4\x83 Mica Unire din 1859 a statelor vasale Sultanatului Otoman, \xc8\x9aara Rom\xc3\xa2neasc\xc4\x83 (Principatul Valahiei) \xc8\x99i \xc8\x9aara Moldova (Principatul Moldovei), sub Alexandru Ioan I Cuza ca principe. Cuza a devenit at\xc3\xa2t Principe al Valahiei, c\xc3\xa2t \xc8\x99i Principe al Moldovei \xc3\xaen 1859. Din 1862, Statul Rom\xc3\xa2n ia denumirea de Principat al Rom\xc3\xa2niei, iar Cuza ia titlul de Principe al Rom\xc3\xa2niei. A fost detronat \xc3\xaen 1866 de c\xc4\x83tre Parlament, care a invitat apoi un principe german din familia de Hohenzollern-Sigmaringen, Carol s\xc4\x83 devin\xc4\x83 noul Principe al Rom\xc3\xa2niei._NEWLINE_Independen\xc8\x9ba Rom\xc3\xa2niei fa\xc8\x9b\xc4\x83 de Sultanatul Otoman a fost recunoscut\xc4\x83 oficial \xc3\xaen 1878 la Congresul de la Berlin; principatul a devenit regat \xc3\xaen 1881, cu Principele Carol drept primul ei rege, Carol I._NEWLINE_Rom\xc3\xa2nia a fost o monarhie constitu\xc8\x9bional\xc4\x83 in cea mai mare parte din existen\xc8\x9ba ei ca regat, cu excep\xc8\x9bia perioadei 1938-1944, \xc3\xaen timpul dictaturii personale a Regelui Carol II (1938-1940), precum \xc8\x99i a celei a mare\xc8\x99alului Ion Antonescu (1940-1944). \xc3\x8en timpul acestei din urm\xc4\x83 dictaturi, Rom\xc3\xa2nia a fost, \xc3\xaen mod efectiv, o monarhie absolut\xc4\x83, de drept divin: Regele Mihai a domnit a doua oar\xc4\x83 f\xc4\x83r\xc4\x83 vreun jur\xc4\x83m\xc3\xa2nt pe Constitu\xc8\x9bie \xc8\x99i f\xc4\x83r\xc4\x83 votul de aprobare al vreunui Parlament, ini\xc8\x9bial suspendat, redeschis abia mai t\xc3\xa2rziu, \xc3\xaen 1946. \xc3\x8en schimb, Mihai I a fost \xc3\xaencoronat cu Coroana de O\xc8\x9bel \xc8\x99i uns Rege de c\xc4\x83tre Patriarhul Rom\xc3\xa2niei Nicodim Munteanu, \xc3\xaen Catedrala Patriarhal\xc4\x83 din Bucure\xc8\x99ti, chiar \xc3\xaen ziua celei de-a doua sale suiri pe tron, la 6 septembrie, 1940. Astfel, Mihai I a domnit a doua oar\xc4\x83 doar \xe2\x80\x9eprin Gra\xc8\x9bia Lui Dumnezeu\xe2\x80\x9d, ca rege absolut, de drept divin, nu \xc8\x99i constitu\xc8\x9bional. Legal, \xc3\xaens\xc4\x83, Mihai I nu putea exercita prea mult\xc4\x83 autoritate, \xc3\xaen afara prerogativelor de a fi \xc8\x99eful suprem al Armatei \xc8\x99i de a desemna un prim-ministru cu puteri depline, numit \xe2\x80\x9eConduc\xc4\x83tor\xe2\x80\x9d.'